Schiermonnikoog

Schiermonnikoog () (Eilaanders: Lytje Pole; Fries: Skiermûntseach) is vanuut et westen rekend et vuufde Nederlaanse Waddeneilaand. t Eilaand vormt n eigen gemiente in de perveensie Frieslaand. Desondaanks numen veul Grunningers et os Aailaand en vienen dus dat Schiermonnikoog bi'j Grunningen heurt. Veur de grap zeggen lu dan ok wal es dat zi'j naor T'aailaand west hebben, en daormit bedoelen ze dan dat ze Schiermonikoog west hebben. Et is vanzels een woordgrappien waorbi'j T'aailaand = t Aailaand naor Thailaand verwist. Mit mar 947 inwoners (per 1 jannewaori 2020) is et de dunstbevolkte gemiente van Nederlaand. Et eilaand leeft veural van toerisme en staot bekend om zien rust, dit wordt ok graeg zo holen deurdat meensken der auto op et vaastelaand moeten aachterlaoten. Plakken De gemiente Schiermonnikoog het amper ien dörp, et gelieknaemige Schiermonnikoog (Eilaanders: Aisterbun oftewel 'Oosterburen'), mit omdebi'j de 850 inwoners. Schiermonnikoog had oorspronkelik nog een twiede dörp: 'Westerburen', dat in 1719 langzeman de zee in mitneumen wodde. Ligging Schiermonnikoog greenst in et noorden an de Noordzee, en in et zuden an de Waddenzee. In et westen leit Amelaand en in et oosten Rottumerplaete en de zaandplaete Balg. Rederi'je Waegenborg onderhoolt een veerdienst tussen Lauwersoog en Schiermonnikoog. De totaole straandlengte is 18 km en de totaole lengte van de fietspaeden is 30 km. Et dörp Schiermonnikoog op et eilaand is de noordelikste bewoonde plak van Nederlaand.